บาทเปิด31.54/56 บาทต่อดอลลาร์ แนวโน้มแข็งค่า
เงินบาทเปิดตลาด 31.54/56 บาทต่อดอลลาร์ แนวโน้มแข็งค่า นักลงทุนจับตาประชุมนโยบายการเงินของเฟดรอบแรกปีนี้
29 ม.ค. 2562

เงินบาทเปิดตลาด 31.54/56 บาทต่อดอลลาร์ แนวโน้มแข็งค่า นักลงทุนจับตาประชุมนโยบายการเงินของเฟดรอบแรกปีนี้
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.54/56 บาท/ดอลลาร์ จากช่วงเย็นวานนี้ที่ปิดตลาดที่ระดับ 31.53/55 บาท/ดอลลาร์
วันนี้เงินบาทยังมีโอกาสแข็งค่า เนื่องจากนักลงทุนจับตาการประชุมคณะกรรมการกำหนดนโยบายการเงิน ธนาคารกลางสหรัฐ (FOMC) ในช่วงกลางสัปดาห์นี้ที่คาดว่าจะมีการปรับลดงบดุล รวมทั้งอาจจะไม่มีการปรับขึ้นดอกเบี้ยนโยบายในปีนี้ ซึ่งจะส่งผลให้ดอลลาร์สหรัฐปรับตัวอ่อนค่าลงเมื่อเทียบกับค่าเงินสกุลหลักอื่นๆ
"วันนี้บาทคงเคลื่อนไหวคล้ายๆ เมื่อวาน แต่ยังมีทิศทางแข็งค่า เพราะตลาดรอผลประชุม FOMC ซึ่งคาดว่าจะมีการปรับลดงบดุล และอาจจะไม่ขึ้นดอกเบี้ย" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.45-31.65 บาท/ดอลลาร์